**A brit egyetemek azon munkálkodnak, hogyan alkalmazzanak olyan tanítási módszereket, amelyekkel jobban fel tudják készíteni hallgatóikat arra, hogy a jövőben számos munkakör már teljesen automatizált lesz.**

A tények ezt a folyamatot támasztják alá: manapság a világon 6 millió dolgozó tarthat attól, hogy tíz éven belül gépek helyettesítik majd őket, és nem lesz többé rájuk szükség. Jelenleg 1.1 millió ember dolgozik az úgynevezett „haknigazdaságban”, online keresve az egyszeri fizetős, alkalmi megbízásokat. A diplomások egyharmada tapasztalja már ma is, hogy nem felel meg a munkakövetelményeknek, azokban a szakmákban, amiket tanult.

Arról, hogy hogyan készíthetik fel hallgatóikat az egyetemek a kifürkészhetetlen jövőre, nemrégiben kerekasztal beszélgetést tartottak Birminghamben egyetemi vezetők, felsőoktatási alkalmazottak és politikusok részvételével.

Ha az automatizálást tekintjük, az egyik vezető közgazdász meglátása szerint nem jelenti szükségszerűen azt, hogy kevesebb szakmára lesz szükség – inkább más jellegűekre. Úgy véli, a politikusok sem gondolkoznak helyesen, amikor a programozói képzés fontosságát hangsúlyozzák, hiszen a jövőben a programozás is valószínűleg automatizált lesz. Ezzel szemben inkább még több kreatív tudásra lehet szükség. Így elsősorban olyan emberek kellenek, akik képesek magukat átképezni, és a jelenleginél rugalmasabban alkalmazkodnak majd a munkaerőpiac kívánalmaihoz. Hogy a kreativitás fontos szerepet játszik a jövőben, bárhogyan alakul is a munkavégzés, az eszmecsere egyik résztvevője számára sem volt kétséges.

Az egyetemi oktatásban a kreativitást például úgy is fejleszthetik a hallgatókban, hogy lehetővé teszik számukra a kutatásokban való szoros közreműködést. Így saját jogon válnak független tanulókká és kutatókká.

A tanulóknak a tanulási képességeken felül más dolgokat is meg kell tanulniuk az egyetemeken ahhoz, hogy sikeres karriert építsenek: ez pedig nem más, mint a mentális jólét kialakításához vezető erő és képességek fejlesztése.

Ezek megvalósítása azonban nem csupán az egyetemeken múlik: szükség van a piac szereplőinek összefogására. A Tangerine kommunikációs tanácsadó ügynökség például saját gyakornoki programot indított Juice Academy néven a digitális marketing oktatására, mivel úgy vélik, ez a szakterület olyan gyorsan változik, hogy azt a relatíve lassú ütemű egyetemi képzés nem képes követni.

Azzal, hogy az egyetemeknek gyorsabban kéne választ találniuk a változásokra, többen egyetértettek, de a gyorsaság nem minden. Egyre nagyobb fontosságot kap az élethosszig tartó tanulás, hiszen ma már senki sem képzelheti, hogy18 évesen bekerülve, pár év egyetemi tanulás után tud mindent, amire szüksége lehet élete hátralévő részében.

[(A The Guardian tudósítása alapján)](https://www.theguardian.com/education/2019/feb/14/universities-stamp-out-creativity-are-graduates-ready-for-work%22%20%5Cl%20%22img-4)

**[Ti mit gondoltok, milyennek kellene lennie egy modern egyetemnek?](https://www.theguardian.com/education/2019/feb/14/universities-stamp-out-creativity-are-graduates-ready-for-work%22%20%5Cl%20%22img-4)**